08.05.2021.

**Mācību priekšmetu valsts olimpiādēs šajā mācību gadā apbalvoti 399 skolēni**

Noslēgusies Latvijas mācību priekšmetu olimpiāžu 2020./2021. gada sezona un kopumā tajā aizvadītas 13 mācību priekšmetu valsts olimpiādes. Ņemot vērā valstī noteiktos ierobežojumus, olimpiādes norisinājās attālināti - olimpiāžu vietnē edu.lu.lv, tiešsaistes platformā “Zoom”, kā arī, izmantojot monitoringa rīku “ProctorEdu”.

Mācību priekšmetu olimpiāžu valsts jeb 3.posmos šogad piedalījās kopumā 1182 dalībnieku. No tiem ar godalgām apbalvoti 399 skolēni - 289 ieguva godalgotas vietas, bet 110 atzinības. Pirmās pakāpes diplomus mācību priekšmetu valsts olimpiādēs šajā mācību gadā ieguvis 61 skolēns, otrās pakāpes diplomus ieguvis 101 skolēns, bet trešās pakāpes diplomus - 127 skolēni.

No 399 apbalvotiem skolēniem, 45 skolēni saņēmuši apbalvojumu vairāk nekā vienā mācību priekšmetu olimpiādē. Lūk, daži no talantīgajiem skolēniem ar lielāko mācību priekšmetu olimpiādēs saņemto godalgu skaitu šajā sezonā:

* RTU inženierzinātņu vidusskolas 12.klases skolnieks Džonatans Miks Melgalvis ieguvis godalgotas vietas septiņās mācību priekšmetu olimpiādēs;
* Rēzeknes Valsts 1. ģimnāzijas 11.klases skolnieks Huberts Zimackis ieguvis godalgotas vietas un atzinību piecās mācību priekšmetu olimpiādēs;
* Rīgas Valsts 1. ģimnāzijas 11.klases skolnieks Roberts Darkevics ieguvis godalgotas vietas un atzinību četrās mācību priekšmetu olimpiādēs;
* Rīgas Valsts 1. ģimnāzijas 12.klases skolnieks Rolands Lopatko ieguvis godalgotas vietas četrās mācību priekšmetu olimpiādēs;
* Ernsta Glika Alūksnes Valsts ģimnāzijas 11.klases skolnieks Rūdolfs Brahmanis apbalvots četrās mācību priekšmetu olimpiādēs;
* Vārkavas vidusskolas 9.klases skolnieks Ernests Lazdāns ieguvis četras godalgotas vietas;
* RTU inženierzinātņu vidusskolas 10.klases skolnieks Lukass Roberts Kellijs ieguvis trīs godalogotas vietas.

Olimpiādes tiek īstenotas ESF projekta “Nacionāla un starptautiska mēroga pasākumu īstenošana izglītojamo talantu attīstībai” ietvaros, projekta numurs 8.3.2.1/16/I/002

